Diari Oficial de la Generalitat Valenciana


Sumari del DOGV 3986, del 25-04-2001 (2001/3238)

ORDRE de 29 de març de 2001, de la Conselleria d'Obres Públiques, Urbanisme i Transports, per la qual s'aproven les bases reguladores de la concessió d'ajudes a transportistes autònoms titulars d'autoritzacions de taxi de l'àrea de prestació conjunta de valència que abandonen l'activitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3986

Data del DOGV
:   25-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3238


Data del document
:   29-03-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * taxi
    * suport econòmic
    * transportista
    * jubilació anticipada
    * ajuda pública

ORDRE de 29 de març de 2001, de la Conselleria d'Obres Públiques, Urbanisme i Transports, per la qual s'aproven les bases reguladores de la concessió d'ajudes a transportistes autònoms titulars d'autoritzacions de taxi de l'àrea de prestació conjunta de valència que abandonen l'activitat. [2001/3238]
  
L'article 31.15 de l'Estatut d'Autonomia de la Comunitat Valenciana atribueix a la Generalitat Valenciana la competència exclusiva en matèria de transports terrestres.
  
El Decret 18/1985, de 23 de febrer, del Consell de la Generalitat Valenciana, sobre la creació d'Àrees de Prestació Conjunta per als serveis de transport públic de viatgers amb automòbils de turisme faculta, en l'article primer, al conseller d'Obres Públiques, Urbanisme i Transports per a la creació, delimitació i ordenació, dins del territori de la Comunitat Valenciana, d'Àrees de Prestació Conjunta per als serveis de transport públic supramunicipals de viatgers amb automòbils de turisme. El seu article segon permet la creació d'autoritzacions d'àrea.
  
Mitjançant l'Ordre de 29 de gener de 1986, de la Conselleria d'Obres Públiques, Urbanisme i Transports, es crea l'Àrea de Prestació Conjunta de València.
  
En l'exercici de les seues competències, la Conselleria d'Obres Públiques, Urbanisme i Transports va iniciar, l'any 1997, una sèrie d'actuacions a fi de readaptar l'oferta i la demanda del servei d'autotaxi i de millorar les condicions econòmiques i laborals dels prestataris del servei i de la qualitat d'aquest. Aquestes actuacions es van plasmar en les ordres de la Conselleria d'Obres Públiques, Urbanisme i Transports sobre la concessió d'ajudes a transportistes autònoms titulars d'autoritzacions de taxi de les Àrees de Prestació Conjunta de la Comunitat Valenciana que abandonen l'activitat, d'1 de setembre de 1997 i d'11 de maig de 1998.
  
Les dites ordres també pretenien solucionar el problema detectat de l'elevada edat mitjana dels titulars d'autoritzacions de taxi, el qual era producte de la carència de recursos disponibles per aquesta titulars per a poder abandonar l'activitat. Això va justificar l'oportunitat de contribuir a fomentar, amb fons públics, el cessament o l'abandonament voluntari en la professió de taxista a les persones majors de 60 anys i establir els mecanismes necessaris per a assegurar que, una vegada percebudes les ajudes, no cabria la possibilitat de reincorporació a l'activitat. Al mateix temps, es van arbitrar els mecanismes per a exigir que les persones que reberen les ajudes hagueren exercit l'activitat de taxista durant un mínim període de temps.
  
Com vulga que en l'actualitat contínua existint la problemàtica descrita en l'Àrea de Prestació Conjunta de València ?on hi ha un desequilibri entre l'oferta i la demanda en el sector del taxi, i s'ha plantejat l'oportunitat d'una reestructuració del sector per a reduir l'excés d'oferta- la solució del qual passa per l'aplicació continuada i reiterada a mitjà i llarg termini de les mesures referides, resulta procedent l'establiment durant el present any, de nou, de la possibilitat d'acollir-se, pels titulars d'autorització de l'Àrea de València, a ajudes econòmiques que fomenten l'abandonament de l'activitat de taxista.
  
Per això, fent ús de les facultats que em confereix l'article 35.e) de la Llei 5/1983, de 30 de desembre, de Govern Valencià, i l'article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte
  
Aquesta ordre té per objecte establir les bases reguladores de la concessió d'ajudes dirigides a fomentar l'abandonament de la professió de taxistes d'elevada edat titulars de llicències de l'Àrea de Prestació Conjunta de València.
  
Article 2. Quantia
  
1. Les ajudes s'atorgaran a càrrec del crèdit contingut en el programa 513.30 de la línia T 2421000, capítol IV dels pressupostos per a l'any 2001, de la Conselleria d'Obres Públiques, Urbanisme i Transports, d'acord amb la Llei 12/2000, de 28 de desembre, de Pressupostos de la Generalitat Valenciana per a l'exercici de 2001, i es destina un crèdit de 35.604.742 PTA. (cinquanta milions de pessetes, equivalents a 300506,05 euros) que podrà ser ampliat en cas d'existència de disponibilitats pressupostàries.
  
2. En tot cas, les ajudes seran atorgades fins que s'esgote la corresponent consignació pressupostària.
  
Article 3. Beneficiaris
  
1. Podran ser beneficiaris d'aquestes ajudes les persones físiques titulars d'autoritzacions d'Àrea de Prestació Conjunta de Taxi de València que abandonen l'activitat o la professió d'autònom del taxi d'acord amb els requisits següents:
  
a) Ser transportistes autònoms, titulars, com a màxim, d'una autorització de taxi de l'Àrea de Prestació Conjunta de València.
  
b) Tenir cinquanta-cinc anys o més.
  
c) Haver exercit com a transportista autònom, titular d'Autorització d'Àrea de Prestació Conjunta de València de forma ininterrompuda durant els últims tres anys.
  
2. Els beneficiaris de les ajudes, a més de complir les condicions, requisits i obligacions establides en la present ordre, no hauran tenir cap sanció definitiva pendent de pagament per incompliment de la legislació del transport.
  
Article 4. Sol·licituds, documentació i terminis
  
1. Les sol·licituds d'ajuda previstes en la present ordre s'hauran d'efectuar mitjançant instància formalitzada, d'acord amb el model que s'adjunta en l'ordre, adreçada al conseller d'Obres Públiques, Urbanisme i Transports.
  
2. La dita sol·licitud, junt amb la corresponent documentació, s'haurà de presentar en el termini de 45 dies, comptadors des de l'endemà de la publicació de la present ordre en el Diari Oficial de la Generalitat Valenciana, en el registre d'entrada de la Conselleria d'Obres Públiques, Urbanisme i Transports, o en el Servei Territorial de Transports de València, sense perjuí del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
  
3. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
4. A la sol·licitud s'haurà d'acompanyar dels següents documents:
  
- Còpia del document nacional d'identitat en vigor, o si no n'hi ha, passaport en vigor.
  
- Còpia del document amb el número d'identificació fiscal (NIF).
  
- Còpia de l'autorització vigent de taxi d'Àrea de Prestació Conjunta de València.
  
Les còpies dels documents que es presenten hauran d'estar degudament comparadess o compulsades.
  
- Acreditació de trobar-se al corrent en el compliment de les obligacions tributàries i de Seguretat Social:
  
· Certificat expedit per l'òrgan estatal competent de l'administració tributària.
  
· Certificat expedit per l'òrgan competent de la Seguretat Social.
  
· Certificat expedit per l'òrgan competent de la Conselleria d'Economia i Hisenda de la Generalitat Valenciana.
  
· Certificat de vida laboral en el qual es reflecteix l'antiguitat.
  
Els referits certificats hauran de ser positius o, si és procedent, indicar que els deutes estan ajornats, fraccionades o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició. No obstant això, si hagueren caducat abans de la proposta de resolució de concessió, el beneficiari proposat haurà de presentar un certificat actualitzat.
  
No s'entendrà complit el requisit en cas d'existència de deutes en període executiva o via de constrenyiment.
  
- Alta o últim rebut de l'impost d'activitats econòmiques.
  
Quan la persona no estiga obligada a presentar declaracions o documents relatius a obligacions tributàries, s'acreditarà aquesta circumstància mitjançant declaració responsable.
  
- Declaració responsable on s'especifiquen els ajuts o finançaments públics o privats obtinguts o sol·licitats per a finançar la mateixa actuació.
  
Article 5. Procediment
  
1. Una vegada rebudes les sol·licituds, es confeccionaran els corresponents expedients l'examen i la valoració dels quals correspondrà a la Direcció General de Transports, i es podran requerir els interessats perquè esmenen les deficiències detectades o aporten la documentació que es considere necessària.
  
2. La Direcció General de Transports, una vegada estudiats els expedients, fixades les admissibilitats i les corresponents quanties i tenint en compte els criteris de valoració establits en la present ordre, elaborarà les propostes de resolució, que seran elevades al conseller d'Obres Públiques, Urbanisme i Transports per a la seua resolució definitiva que, en el cas d'atorgament de l'ajuda, expressarà amb exactitud la quantia atorgada.
  
3. El termini màxim per a resoldre les sol·licituds presentades serà de quatre mesos des de l'endemà de la finalització del termini de presentació de les sol·licituds. Superat aquest termini sense que haja recaigut resolució expressa s'haurà d'entendre que aquesta és desestimatòria.
  
Article 6. Criteri d'atorgament de les ajudes
  
Les ajudes econòmiques seran atorgades sempre que es complisquen els requisits i les condicions establides en la present ordre, i es prenen en consideració, com a criteris d'atorgament, i en l'ordre que s'estableix, els següents:
  
1. L'edat del titular de l'autorització d'Àrea, que es dóna prioritat als qui tinguen més edat.
  
2. El nombre d'anys que es porte exercint, com a autònom i titular d'autorització, l'activitat de taxi.
  
3. En igualtat de condicions, una vegada aplicats els dos criteris anteriors, es prendrà com a criteri la data de la sol·licitud.
  
Article 7. Quanties
  
Les quanties de les ajudes seran les següents:
  
- Per abandonament de l'activitat de taxista en les Àrees de Prestació Conjunta de València: 4.750.000 (quatre milions set-centes cinquanta mil) pessetes (28876.08 euros).
  
Article 8. Obligacions dels beneficiaris
  
1. Una vegada notificada la resolució d'atorgament de l'ajuda i després del cobrament previ d'aquesta pels beneficiaris, aquests hauran d'acreditar l'abandonament de l'activitat d'autònom del taxi i aportar la següent documentació en el termini que es determine en la resolució d'atorgament:
  
- Declaració responsable de compromís d'abandonament definitiu de l'activitat de transport en qualitat d'empresari.
  
- Entrega de la targeta que documente l'autorització de taxi de l'Àrea de Prestació Conjunta de València.
  
Així mateix, el beneficiari haurà de facilitar les dades de domiciliació bancària.
  
Una vegada rebuda en temps i forma la documentació referida per l'administració, després de les oportunes comprovacions, es procedirà al pagament de l'ajuda.
  
2. Els beneficiaris de les ajudes estaran obligats a facilitar, en tot moment, tota la informació o la documentació que li siga requerida per la Direcció General de Transports, així com sotmetre's a qualsevol actuació de control a l'efecte de verificar el correcte compliment dels objectius establits en la present ordre.
  
Article 9. Revocació de les ajudes
  
1. Procedirà el reintegrament de les quantitats percebudes i l'exigència d'interessos de demora des del moment del pagament de l'ajuda econòmica en el cas que es verifique l'incompliment de les condicions, els requisits o les obligacions establides en la present ordre o en la vigent legislació.
  
2. A l'efecte, es podrà incoar per l'òrgan competent per a la concessió de les ajudes el corresponent expedient que, si és procedent, podrà finalitzar amb la revocació de la subvenció i l'obligació de reintegrament de les ajudes concedides i els seus interessos de demora.
  
Disposicions finals
  
Primera
  
Es faculta el director General de Transports per al desenvolupament, la interpretació i l'aplicació del que disposa la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, modificat per la Llei 4/1999, de 13 de gener, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 29 de març de 2001
  
El conseller d'Obres Públiques, Urbanisme i Transports